Antonio Gjyla është vetëm 17 vjeç dhe sapo ka nisur rrugëtimin e tij në futboll, në rolin e një mesfushori. Djaloshi nga Elbasani, është pjesë e Elbasanit U-19-të, por dëmtimet e shumta e kanë bërë që ai të mos aktivizohet shumë këtë sezon.
Në një intervistë të dhënë për newsport.al, Gjyla shprehet se nuk dëshiron të ndalet këtu dhe me dëshirën, pasionin, vullnetin dhe punën e madhe, dëshiron që të kthehet shumë i fortë dhe të luajë një ditë me klubin e tij të zemrës në Superiore.
– Antonio, ju jeni vetëm 17 vjeç dhe jeni në hapat e parë të karrierës. Na tregoni pak, përse ke vendosur të bëhesh futbollist?
Futbollin e kam pasur gjithmonë ëndërr e kam dhe do ta kem gjithmonë. Kam pasur shume dëmtime dhe vështirësi, por përsëri do luftoj për të arritur një objektiv akoma më të madh.
– Ishte një dëshirë e juaja që në moshë të vogël, apo dikush tjetër të ka shtyrë drejt kësaj rruge?
Dëshira ka qene e imja fillimisht, por me pas kam patur shtysë edhe nga familjarët dhe miqësia ime.
– Jeni ende në fillimet tuaja, por kush janë vështirësitë që mund të kesh hasur deri më tani?
Vështirësitë në futboll janë çdo kohë pranë një futbollisti, por vështiresitë që kam patur unë kanë qenë dëmtimet. Në gjurin e djathtë ku kam patur shumë vështirësi pas dëmtimit.
– Ju jeni aktivizuar me Elbasanin U-19, na tregoni pak si ishte kjo aventurë e juaja?
Kam qenë pjesë e ekipit, por për shkak të dëmtimeve të shumta nuk kam mundur të aktivizohem dot. Shpresoj që në sezonin e ardhshëm gjithçka të shkojë mirë. Ka qenë një vit jo i mirë për mua.
– Nëse do të zgjidhje, kush do ishte skuadra që do preferoje për të luajtur?
Skuadra që unë do të preferoja për të luajtur në vendin tonë është vetëm Partizani. Të kuqtë janë një klub që unë e dashuroj dhe shpresoj që një ditë ta mbaj veshur atë fanellë.
– Mos doni të thoni që jeni tifoz i Partizanit?
Po. Unë jam tifoz me Partizanin. Është klubi që më jep shumë emocione dhe unë e ndjek vazhdimisht. Përsa i përket jashtë vendit, unë jam një tifoz i Interit.
– Kush është objektivi i Antonios në futboll?
Objektivi im në futboll është të realizojë ëndrrën time dhe të luaj një herë jashtë vendit, në një kampionat shumë të fortë. Në një tjetër nivel krahasuar me tonin.
– Keni ndonjë lojtar të preferuar në futbollin shqiptar?
Duke qenë se unë jam një tifoz i Partizanit, pjesë e kësaj skuadre është edhe lojtari im i preferuar. Bëhet fjalë për Lorenc Trashin, pa dyshim që është një futbollist shumë i mirë.
– Po tek Kombëtarja, keni ndonjë lojtar të preferuar?
Kombëtarja të jep një emocion më vete. Uroj që edhe unë ta mbaj veshur një ditë atë fanellë. Lojtari im i preferuar për ngjyrat kuqezi është Eros Grezda.
/Nazif Zylali/